Hans Kristian Skibby (DD), 2025-11-04:
En inverter er en, der kan omdanne den strøm, du har fra dit tag, til den strøm, du sender ud på nettet.
Jeg ved næsten ikke, hvor jeg skal starte.
Jeg kan måske starte med at berolige ministeren med at sige, at vi i hvert fald hælder til at stemme ja til lovforslaget.
Det er selvfølgelig på baggrund af specielt den del, der har med forurettede elbilsejere at gøre.
Det er jo noget, der har redet os lidt som en mare.
Det er jo sådan, at dengang man blev overtalt til at investere sine egne private midler i at lave et solcelleanlæg på sit tag, kunne man lave det på efter den her berømte nettomålerordning uden udløb.
Man kunne også gemme sin producerede strøm om sommeren til om vinteren, og så betød det, at man faktisk havde en ret god forretning ud af det.
Det var dengang i 2012, hvor et solcelleanlæg på 6 kW kostede mellem 100.000 og 130.000 kr. at få sat på sit tag.
Nu er tiden jo så ved at være gået, og man kan så se, hvad det er, det ender ud i.
Det er i hvert fald endt ud i, at der senere hen er kommet to politiske aftaler, som har decimeret og undergravet den nettomålerordning, som de her 130.000 husstande blindt investerede deres tillid og deres private opsparede penge i.
Det betyder, at når man eksempelvis som vi derhjemme producerer godt 1.000 kWh mere om året, end vi bruger i vores husstand, ja, så skulle vi, dengang priserne var allerhøjest, betale helt op til 1.000 kr. om måneden.
Så selv om vi producerer mere, end vi bruger, skal vi betale penge for vores egen strøm.
Det kan man måske godt gå med til på nogle forskellige præmisser, men det har jo bare et udløb, og det er jo den dag, hvor man har en slidt inverter.
Det er den, der omdanner ens strøm til den rigtige strømtype, så det kan komme ud på strømnettet.
Det koster ca. 16.000 kr. at købe sådan en ny inverter til et 6-kW-anlæg.
Det er i hvert fald sådan, at tallene er hjemme hos os.
Der fik jeg lige knap og nap 300 kr.
Det er jo ikke noget, der rigtig kan finansiere en inverter til 16.000 kr.
Jeg ved godt, at det ikke har så meget med selve lovforslaget at gøre, men noget at gøre med, hvad det er for en virkelighed, de mange tusindvis af danskere, der har brugt deres egne penge, oplever.
Jeg kender rigtig mange, der opsagde deres efterlønsbevis, det var jo moderne dengang, og så købte de solceller til taget for pengene.
De er måske blevet skaldede i mellemtiden, men det ændrer jo ikke på, at pengene i hvert fald er væk og solcellerne er ved at være slidte og de skal snart have en ny inverter.
Så rigtig mange af de 130.000 kører rundt og er lidt småsure, for at sige det ligeud.
Så hjælper det jo ikke, at de så formaster sig til at investere i en elbil, som jeg så også har gjort.
Så var det jo, at ragnarok brød ud, for at sige det ligeud.
Man har investeret 3.000 kr. i at få sat en lader op derhjemme, så man kan lade sin bil op, når man er kommet træt hjem fra arbejde, og den lader typisk om natten.
Så siger styrelsen: Det duer ikke.
Du skal til at betale afgift af din strøm, for du kan ikke dokumentere, at den strøm, du bruger på din bil, har du selv produceret.
Altså, nu er det jo ikke mange, der producerer strøm på deres solceller kl. 3 om natten.
Den opfinder, der skal opfinde solcelleanlæg, der kan det, bliver en meget, meget rig mand eller kvinde.
Men det er der, vi er i dag.
Der, hvor jeg bor, på en almindelig villavej, mødes vi ikke, når vi er ude at gå med hunden – jeg har ikke nogen hund; jeg har katte – men der mødes vi, når vi skal op at have ladet vores elbiler op.
Så mødes vi oppe ved det lokale gymnasie, og så holder bilerne på række og bruger gymnasiets ladestandere fra Clever – jeg må godt reklamere lidt i dagens anledning – for hvis vi lader hjemme, skal vi betale sådan cirka 90 kr. pr. opladning, hvis du har en batteri af den størrelse, som mit er.
Det er der jo ikke mange der har lyst til, så det betyder faktisk, at folk i dag holder alle mulige steder og spærrer vejen for dem, der ikke har en privat ladestation hjemme, f.eks. de mange, der har købt en elbil eller har en firmaelbil, og som så bor en lejlighed, hvor de ikke har deres egne ladeaggregater.
Så skal de selvfølgelig kunne komme til ladestanderne på det offentlige system rundtomkring i Danmark.
Nu er tiden gået, men det ændrer ikke på, at jeg synes, at det er på tide, at vi nu kommer i mål med de her ændringer, så man trods alt fra den 1. januar kan se frem til, at man ikke gør det skidt for dem, der har været så dumme og letsindige at investere deres egne penge.